CELEX: 32015D1214
Language: sl
Date: 2015-07-22 00:00:00
Title: Izvedbeni sklep Komisije (EU) 2015/1214 z dne 22. julija 2015 o vzpostavitvi Evropskega portala naložbenih projektov in določitvi njegovih tehničnih specifikacij

24.7.2015   
            
            
               SL
            
            
               Uradni list Evropske unije
            
            
               L 196/23
            
         IZVEDBENI SKLEP KOMISIJE (EU) 2015/1214
   z dne 22. julija 2015
   o vzpostavitvi Evropskega portala naložbenih projektov in določitvi njegovih tehničnih specifikacij
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (1) ter zlasti člena 15(1) Uredbe,
   ob upoštevanju naslednjega:
   
               (1)
            
            
               Uredba (EU) 2015/1017 Komisiji nalaga odgovornost za vzpostavitev Evropskega portala naložbenih projektov ob podpori Evropske investicijske banke (EIB).
            
         
               (2)
            
            
               Določiti bi bilo treba tehnične specifikacije Evropskega portala naložbenih projektov –
            
         SPREJELA NASLEDNJI SKLEP:
   Člen 1
   Vzpostavi se Evropski portal naložbenih projektov (EIPP).
   Sprejmejo se njegove tehnične specifikacije, kot so določene v Prilogi.
   Člen 2
   Za vključitev na EIPP morajo projekti izpolnjevati naslednje pogoje za sprejem:
   
               (a)
            
            
               vrednost projekta (ali programa, ki ga sestavljajo manjši projekti) v smislu potrebnih naložb znaša vsaj 10 milijonov EUR;
            
         
               (b)
            
            
               projekt sodi v enega od sektorjev, navedenih v členu 9(2) Uredbe (EU) 2015/1017;
            
         
               (c)
            
            
               nosilec projekta je pravni subjekt, ustanovljen v državi članici;
            
         
               (d)
            
            
               projekt je skladen s pravom Unije in zadevne države članice;
            
         
               (e)
            
            
               projekt se bo predvidoma začel izvajati v obdobju treh let po predložitvi EIPP.
            
         Člen 3
   Zasebnim nosilcem projektom se zaračuna pristojbina za obravnavo vlog v višini do 250 EUR za projekt.
   Nosilci projektov iz javnega sektorja so oproščeni plačila te pristojbine.
   Prejemki od pristojbin omogočijo dodatne odobritve v skladu s členom 21(4) Uredbe (EU, Euratom) št. 966/2012 Evropskega parlamenta in Sveta (2) in členom 15(4) Uredbe (EU) 2015/1017.
   Člen 4
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 22. julija 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 169, 1.7.2015, str. 1.
   
      (2)  Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).
   
      PRILOGA
      
         TEHNIČNE SPECIFIKACIJE EVROPSKEGA PORTALA NALOŽBENIH PROJEKTOV (EIPP)
      
      1.   SPLOŠNI OPIS
      Evropski portal naložbenih projektov, vzpostavljen v skladu s členom 15 Uredbe (EU) 2015/1017, je javno dostopen spletni portal naložbenih projektov znotraj Unije, ki deluje kot platforma za promocijo projektov potencialnim vlagateljem po svetu. Glavni cilj EIPP je spodbuditi in pospešiti razvoj in uresničitev naložbenih projektov v Uniji ter tako prispevati k višji zaposlenosti in gospodarski rasti. Objava projekta na EIPP ne pomeni, da sta ga potrdili Evropska komisija ali Evropska investicijska banka, niti ni pogoj za prejemanje finančne pomoči Unije ali Evropske investicijske banke. EIPP naj bi začel delovati januarja 2016.
      Glavni sestavni deli EIPP bodo:
      
                  (i)
               
               
                  podatkovna baza projektne dokumentacije (projektna dokumentacija je strukturiran povzetek informacij o posameznih projektih EIPP);
               
            
                  (ii)
               
               
                  interaktivni zemljevid projektov in
               
            
                  (iii)
               
               
                  interaktivni seznam projektov v obliki tabele.
               
            Projekti na EIPP bodo razvrščeni po sektorjih, ki temeljijo na ciljih in kategorijah iz člena 9(2) Uredbe (EU) 2015/1017.
      2.   UPRAVLJANJE EIPP IN ODNOSI Z NOSILCI PROJEKTOV TER UPORABNIKI SPLETNE STRANI
      EIPP bo upravljala Evropska komisija. Države članice lahko prispevajo k upravljanju. Vsebino EIPP bodo oblikovali nosilci projektov, tj. zasebni in javni pravni subjekti.
      Nosilci projektov in drugi registrirani uporabniki spletne strani EIPP bodo za sodelovanje morali sprejeti pogoje EIPP, katerih cilj bo zagotavljanje kakovosti objavljenih informacij, prejetih od nosilcev projektov. Ob tem se poudarja, da Evropska komisija ne jamči za pravilnost objavljenih informacij in da ni odgovorna za zahtevke na podlagi objave projekta.
      Izjava o omejitvi odgovornosti bo uporabnike spletne strani opozorila, da Evropska komisija ne more jamčiti za pravilnost objavljenih informacij in da morajo potencialni vlagatelji sami opraviti običajni skrbni pregled, vključno s finančnimi in drugimi vidiki, ki vplivajo na njihovo odločitev o vlaganju v projekt.
      3.   PREGLED PROJEKTOV
      Pregled projektov bodo izvajale službe Evropske komisije na podlagi meril, določenih v členu 2 tega sklepa. Države članice bodo pozvane, da imenujejo eno ali več kontaktnih točk in podpišejo sporazum o ravni storitve, ki opredeljuje njihov prispevek za namene pregleda. Vloga Evropske investicijske banke pri promoviranju EIPP bo določena v sporazumu o ravni storitve. Nekateri tehnični vidiki postopka potrjevanja, kot je preverjanje identitete nosilca projekta, se lahko oddajo v izvajanje tretjim osebam.
      Objava informacij, ki jih predložijo nosilci, se zavrne, če so informacije napačne ali če bi lahko njihova objava za Evropsko komisijo ali države članice ali oboje pomenila pravno tveganje ali tveganje izgube ugleda. Informacije o projektih, ki se niso posodobile tri leta, se odstranijo z EIPP.